“Էպսիդոն” թատերախումբը իր գործունեության սկզբնավորման գրեթե առաջին իսկ շրջանից ձեռնարկել ու կյանքի է կոչել նաև մշակութային տարաբնույթ ծրագրեր: Մասնագիտական դասընթացներ կազմակերպումը մեր հիմնական նպատակներից մեկը դարձնելուց բացի, 2012-ի մարտի 27-ին, նախաձեռնեցինք Թատրոնի օրվանը նվիրված փոքրիկ երթ մայրաքաղաքի կենտրոնական փողոցներով, որի շարունակությունը դարձավ թատրոնի շնորհանդեսը` Նարեկացի արվեստի կենտրոնում: Եւ ավարտվեց օրը գիշերային դիմակահանդեսով: Նույն տարվա, հուլիս ամսին կազմակերպեցինք ճապոնական թատրոնի երկշաբաթյա վարպետության դասեր: Ամերիկացի ռեժիսոր ճապոնական թատրոնի գիտակ` Ռիչարդ Նայի վարպետության դասերը, մեր թատերախմբի անդամների հետ ունկնդրում էին նաև տասը հոգուց բաղկացած մի խումբ, որը կազմավորվել էր հայտերի հիման վրա: Ունենք նաև «Հանդիպումներ» վերտառությամբ մի նախագիծ, որի շրջանակներում հրավիրում և զրույցներ ենք ունենում հայ անվանի արվեստագետների հետ: